 पण्डत संसार चन्द होरें इक सौ इक्की रपे ते पंज्हतर नमें पैसे दौं बारी गिनियैं कोटा दे अन्दरले खीसे च पाए ते फी खजाने दे उस दमघोटू कमरे चा बाह्‌र उट्ठी आए जित्थें उन्दे आला लेखा सैकड़े पिन्छनी अपनी-अपनी उमरी दे बुछके चुक्के दे ठुल-ठुल करदे सरीरें, डग-डग कम्बदियें लत्तें, झुरड़ियें दे जालें च पलचई दियें अक्खियें सैह्‌मी-सैह्‌मी दियें नजरें ते रुक्दे घटोंदे साहें कन्नें अपने-अपने नां सुनने दी हीखिया च बड्डे पैह्‌रा दे खडोते दे हाल-बेहाल होआ करदे हे।  पल भर खजाने आली डियौडी च खड़ोइयै उनें अपने मत्थे परा परसा पूंज्जेआ।  अपनी पग्ग ते ऐनक साह्‌री कीती ते फी बिन्दक धरोइयै खजांची दे कौंटरै पर अनगिनत आरकां काह्‌लियां पेदियां अगडि़यां पिछड़ियां होन्दियां इक दूए कन्ने पलचोन्दियां, मुट्टियां, पतलियां डींगियां, त्रेढियां, पल भर बाऊ च उप्पर उट्ठियै फी नरास जन होइयै खल्ला गी डिगदियां, अन्दरा दा चपरासी दे आंदे दे पास होए दे बिल्लें ते पिनशन बुक्कें दे थब्बें बल्ल हाम्बदियां बांह्‌मां दिक्खियै उनें इक लम्मा साह् भरेआ ते फी ऐ सोचियै जे इनें सैकड़ें बाह्‌में च हर म्हीने दी दूई-त्री तरीका गी दो बाह्‌मां निकली आए।  सवा इक्क बज्जी गेदा हा।  दफ्तरें, स्कूलें दा छुट्टी करियै, क्लर्क, चपड़ासी, अपसर, मास्टर, मास्ट्रेआनियां, कुड़ियां ते जागत अपने-अपने घरें गी परतोआ करदे हे।  मनुक्खी जीवना दक इक्क दरया-जन हा जेदियां रंग-बरंगी लैहरां, बिना रुके-थम्मे दे, इस पास्सै ते उस भेठा बधदियां जा करदियां हियां।  इक जलूस हा जिसी दिक्खियै अम्बरा उप्पर बनदी-मिसदी सतरंगी पींगा दा चेता उठी औंदा हा।  इक म्हीना पेह्‌ले ओह् बी इस सुहामी भीड़ा चा लंगदे हुन्दे हे, बड़े मान्नां कन्ने ते बड़ी शान्ना कन्नै।  पिच्छें-पिच्छें इक चपड़ासी टुरदा जिन्न सरकारी कागजें-पत्तरें आली काली-संदूखड़ी चुक्की दी हुंदी।  कलर्क, चपड़ासी, दफ्तरें दे बाबूते केई जानू पन्छानू लेक हत्थ जौले करी-करी “नमस्ते” करदे।  ते ओह् दनाक मुण्डी ल्हाइयै बड़ी किरसा कन्नै, इक-अद्ध सूतर मस्कान ओठें पर आनियै उन्दे कन्नै चली पे न ते रस्ते च उन्दा तरला-मिन्नत करदे जा न। 